Kun yhdysvaltalaisen kulutuselektroniikkaa suunnittelevan ja valmistavan Applen perustaja Steve Jobs oli aikoinaan palkkaamassa yhtiöön ensimmäistä markkinointijohtajaa, niin hän esitti kandidaateille ensimmäisenä kysymyksen: “Oletko käyttänyt LSD:tä?”

Mikäli kandidaatti vastasi “en ole”, niin Steve kuiskasi vieressä istuneelle rekrytointikonsultille “Next”.

Totta vai tarua? En minä tiedä. Tämä on kuitenkin jäänyt mieleeni Steve Jobsin elämänkerrasta, jonka lukaisin pian sen ilmestymisen jälkeen syksyllä 2010. Nyt kuitenkin mietin, että ehkä olenkin vain kehittänyt tämän muiston. Niinpä tein pikaisen faktatarkistuksen eli googlasin: “steve jobs lsd”.

Steve Jobs kuoli suurin piirtein samoihin aikoihin Kaliforniassa kun äitini Suomen piilaaksoksikin kutsutussa Salossa. Molemmat olivat kuollessaan 55-vuotiaita.

Äidilleni en olisi voinut kertoa kannabiskokeiluistani. Enkä todellakaan siitä, että olin noin vuotta ennen hänen alkoholikuolemaansa kokeillut kokaiinia Perussa.

Joskus mietin, että voisiko Nokia edelleen olla Suomen suurin hyvinvoinnin lähde, mikäli sen johdon ja keskijohdon tiimipäivät olisivat olleet hieman happamampia. Tuskin. Kaikella lienee aikansa ja paikkansa.

Poliisin epäselvä tiedottaminen yhdistettynä kiireisten ja asiasta mitään tietämättömien toimittajien uutisointeihin vääristelee ymmärrystämme huumeiden todellisista vaikutuksista erinäisiin tapahtumiin. Ongelma korostuu näkemykseni mukaan erityisesti maakunnissa. Erityisesti kannabista demonisoidaan jatkuvasti.

Esimerkki kannabiksen demonisoinnista käytännössä

Nämä lehtileikkeet on poimittu Salon Seudun Sanomien vuoden 2017 viimeisen viikon paperiversioista. Pahoittelut siitä, että olen kuvatessani epäonnistunut saamaan koko ensimmäisen lehtijutun talteen. Ei anneta sen kuitenkaan haitata menoa. Nämä artikkelit ovat varmasti vielä saatavissa SSS:n arkistoista.

Osa Salon Seudun Sanomien jutusta joulukuun lopulta 2017.

Ensinnäkin, tämä tapaus on todella valitettava. Se on selvää. Kun ihminen maalaa tai antaa maalauttaa itsensä kokonaan spray-maalilla, niin jotain on varmasti hätänä. Oletettavaa on myös se, että päihteillä on osuutta asiaan. Se ei itseänikään yllätä. Mutta se, että kannabiksella olisi tässä tapahtumassa jokin erityinen rooli, ei käy omaan järkeeni.

Miksi ja miten kannabista sitten demonisoidaan tässä jutussa? Koska kannabis on edelleen laitoin huumausaine ja se nostetaan tässä lehtijutussa (laillisten) lääkkeiden ja alkoholin rinnalle poliisin arvioissa siitä, millä päihteillä on ollut osuutta asiaan**. Tämä on mielestäni täydellistä kannabiksen mustamaalaamista ja demonisointia. Kyseinen Värri on siis komisario Lounais-Suomen poliisista.

Tämä on ote ylempänä esitetystä artikkelista.

Mietitäänpäs millaisen reaktion tämä suhteellisen harmittomalta tuntuva lainaus valtaosassa lehden lukijoissa aiheuttaa? Siis sellaisissa ihmisissä, joilla ei ole kannabikseen liittyen sen vuosikymmeniä jatkuneen demonisoinnin myötä minkäänlaista järkevää kokemusperäistä näkemystä.

Keskimääräisen sanomalehden lukijan reaktio karrikoituna: Henkilö X käyttää kannabista → Henkilö X antaa maalata itsensä spray-maalilla.

Tällaista ajatuksen kulkua ei toki keskimäärin tapahdu niiden 700 000 suomalaisen kohdalla, jotka ovat kokeilleet kannabista. Tämä on kuitenkin erittäin todennäköinen ajatus usean miljoonan suomalaisen kohdalla. Tämä on todella huolestuttavaa.

Nyt päästään sitten tämän esimerkin todelliseen pihviin. Salon Seudun Sanomat julkaisi jutulle “jatko-osan” muutama päivä myöhemmin lauantaina 30. joulukuuta. Uutistoimitus oli saanut lisätietoa aiheesta STT:ltä poliisin tutkittua asiaa tarkemmin.

Alla koko kyseinen sanomalehden sivu, jonka oikeasta laidasta bongaat kyseisen lehtijutun otsikolla: “Spraymaalilla maalattu poika kuoli ehkä särkylääkkeen yliannokseen” Lonkeron ja nelosoluen saapuminen kauppoihin oli toki isompi uutinen tuona kyseisenä päivän. Heh. Muutokset tässä “hölmöjen huumeen” saatavuudessa kiinnostanevat kansaa tietysti enemmän.

“Spraymaalilla maalattu poika kuoli ehkä särkylääkkeen yliannokseen”

Huomaatko, otsikko ei ollut:

“Spraymaalilla maalattu poika kuoli ehkä särkylääkkeen yliannokseen — ei todennäköisesti kannabikseen”

Onko tällä sitten väliä? No todellakin on. Ihmisten alitajuntaan on taas iskostettu voimakkaammin poliisin ja median yhteistoimesta valheellista kuvaa kannabiksesta.

Mikä sitten lopulta oli tässä kyseisessä tapauksessa kuolinsyy, sitä en varmasti tiedä. Voin kuitenkin laittaa maineeni pantiksi siitä, että kannabis ei yksinään saa ihmistä tällaista tekemään itselleen.

Ymmärrän, että poliisi ja toimittajatkin ovat vain ihmisiä. Toimittajien kiireellistä ja vaativaa työtä nykyisessä mediaympäristössä ymmärrän hieman paremmin kuin poliisin työtä. Silti kannustan sekä poliisia että toimittajia miettimään tällaisten yksittäisten viestintäpäätösten vaikutusta asenneympäristöön. Kannabis tullaan ennemmin tai myöhemmin Suomessakin dekriminalisoimaan. Avatkaa nyt pliis silmänne.

Toimittajia kannustan lisäksi kokeilemaan kannabista. Poliisia en ihan vielä kehtaa siihen kannustaa, vaikka paljon kehtaankin.

Tiesitkö muuten, että Mainen osavaltiossa Yhdysvalloissa työnantaja ei saa enää diskriminoida työntekijää sen vuoksi, että hän käyttää vapaa-ajallaan kannabista.

**korjaus tehty helmikuun 11. klo 14.46: Kirjoitin virheellisesti, että “poliisi olisi väittänyt kannabiksen, lääkkeiden ja alkoholin aiheuttaneen kuolemantapauksen”.